b'\n_START_ARTICLE_\nWellington Museum\n_START_SECTION_\nPovijest\n_START_PARAGRAPH_\nMuzej je smje\xc5\xa1ten u ku\xc4\x87i velikog engleskog nacionalnog junaka - Arthura Wellesleya, vojvode od Wellingtona, pobjednika u bitci Waterlooa. Zgrada u kojoj je danas muzej, podignuta je izme\xc4\x91u 1771. - 1778. prema planu slavnog engleskog arhitekta Roberta Adama za Lorda Apsleya (po njemu je zgrada i dobila ime) tada\xc5\xa1njeg predsjednika britanske vlade. Od izvorne gra\xc4\x91evine preostali su polukru\xc5\xbeno stubi\xc5\xa1te, crta\xc4\x87a soba s apsidom i divovski korintski portik koji je dodao Wellington. Pored portika, Wellingtonov arhitekt Benjamin Dean Wyatt je uredio trokatnu stambenu zgradu na sjeveroistoku (1819.), te novo stubi\xc5\xa1te i Waterloo galeriju na zapadu (1829.)._NEWLINE_Muzej je osnovan 1852., u godini smrti Arthura Wellesleya, vojvode od Wellingtona. Izvorna zbirka muzeja se sastojala od njegove kolekcije slika, porculana, skulptura, namje\xc5\xa1taja i srebrnine. Od 1947. \xc4\x8ditav inventar muzeja postao je vlasni\xc5\xa1tvo engleske dr\xc5\xbeave. Vojvodin uvjet darovnice je bio da se sa\xc4\x8duva izvorni izgled prostorija, te je zbog toga ovo mo\xc5\xbeda ponajbolje sa\xc4\x8duvan plemi\xc4\x87ki dom iz 19. stolje\xc4\x87a. Gotovo polovicu zgrade, njezin sjeverni dio na drugom katu, jo\xc5\xa1 uvijek koristi vojvoda od Wellingtona, sada Charles Wellesley, 9. vojvoda od Wellingtona.\n_START_SECTION_\nZbirka\n_START_PARAGRAPH_\nZbirka slika se sastoji od preko 200 slika, od kojih su 83 nekada pripadale \xc5\xa1panjolskoj kraljevskoj zbirci, a koje je Wellington zaplijenio od Josepha Bonapartea prilikom njegova bijega iz Madrida. Kada je Wellington \xc5\xbeelio vratiti slike \xc5\xa1panjolskom kralju Ferdinandu VII., ovaj ih je darovao generalu. Pored umjetni\xc4\x8dkih djela (skulptura i slika) iz kolekcije vojvode, muzej posjeduje i brojne osobne predmete Vojvode Wellingtona, izme\xc4\x91u ostalog i posmrtnu masku, srebrninu, vrijedne kerami\xc4\x8dke predmete i brojne medalje koje je Vojvoda dobio za svog \xc5\xbeivota.'